*Prilog 1.*

**PROJEKTNI ZADATAK ZA OBNOVU DVORCA INKEY – FAZA 2**

1. **OPĆI PODACI**

Predmet ovog projektnog zadatka je izrada projektne dokumentacije i ishođenje građevinske dozvole za 2. fazu obnove dvorca Inkey u Rasinji i pripadajućeg parkirališta. Područje zahvata nalazi se u naselju Rasinja, a pokriveno je PPUO (Prostorni plan uređenja općine Rasinja), IV. Izmjene i dopune prostornog plana uređenja općine Rasinja, Službeni glasnik Koprivničko- križevačke županije broj 4/08, 7/10, 10/12, 7/14 i 14/16. Parcela koja je obuhvaćena ovim projektom je kčbr. 2944/1, kčbr. 2942, k.o. Rasinja, na adresi Rasinja bb, 48312 Rasinja.

Dvorac Inkey u Rasinji sagrađen je u 19. stoljeću. Dvorac je izgrađen na mjestu stare kurije i gospodarskih zgrada Staroga grada Rasinje, koji je bio sjedište vlastelinstva do izgradnje novog dvorca. Gradnju dvorca započeo je barun Ferdinand Inkey što je dokumentirano u zapisu LIber Memorabilium župe Rasinja: *„Godine 1883. započeo je Ferdinand baron Inkey Pallenski svoj kaštel i zidati, koji je glede zidanja godine 1885. dogotovljen bio.“* Barunska obitelj Inkey napustila je Rasinju potkraj II. svjetskog rata.

Na površini od desetak hektara nalazilo se vlastelinsko sjedište koje je bilo sklop dvorca, perivoja, gospodarskih zgrada s vrtom i župne crkve s vlastelinskim grobljem. Dvorac se sastojao od tri međusobno povezana krila H-osnove. Najstarije prizemno krilo podignuto je oko 1850. godine kao gospodarski objekt, koji je kao središnje krilo povezivao dva međusobno paralelna jednokatna krila iz kasnijeg razdoblja. Dva jednokatna objekta, manji sjeverni i veći južni, podignuta su u razdoblju historicizma. Za izgradnju dvorca dijelom je upotrijebljen građevni materijal sa ruševina Opoj-grada.

Prostorije su međusobno povezane i velikih dimenzija, a sve su natkrivene stropom. U unutrašnjosti je, uz tlocrtnu dispoziciju u manjoj mjeri narušenu naknadnim intervencijama, u velikoj mjeri sačuvana izvorna drvenarija, a osim raskošnog stubišta ističe se strop nad njim dekoriran vegetabilnim stiliziranim elementima izvedenim u stuccu. Južno ulazno pročelje nije sačuvano u izvornom obliku s obzirom na izmjenu dimenzija prozorskih otvora i uklanjanje dekoracije. Zapadno bočno pročelje u središnjem je dijelu nadvišeno konzolno poduprtim zabatom oblikovanim klasicističkim arhitektonskim elementima, a omeđeno je rustično oblikovanim lezenama prisutnim i na suprotnom, u izvornom obliku najočuvanijem istočnom pročelju. Središnji dio je rizalitno istaknut i nadvišen zabatom poput onog na zapadnom pročelju, a zidna ploha je na obje etaže rastvorena s tri trodijelna prozorska otvora. Ugaoni dio naglašen je dijagonalno postavljenom kvadratičnom kulom zasječenih kutova, površine tretirane u donjem dijelu rustičnijom, a u gornjem plošnom varijantom imitacije gradnje kvadratnim blokovima. Sjeverno dvorišno pročelje djelomično je zatvoreno prigradnjom prizemnog aneksa na dijelu terase. Slikovitost eksterijera proizlazi iz raznolikog repertoara dekorativnih elemenata u duhu arhitekture historicizma.

Sjeverni manji objekt dvorca također je jednokatan, izduljenog pravokutnog tlocrta, natkriven dvostrešnim krovom s crijepom. Oblikovno se ističu uža bočna pročelja čitavom širinom nadvišena bogato dekoriranim zabatom konkavno-konveksnih bočnih stranica, dok su ulazno sjeverno i južno pročelje rastvoreni nizom prozorskih otvora naizmjenično nadvišenih horizontalnim istacima i trokutnim zabatnim poljima na katu te zaobljenim u prizemlju. Etažna podjela naznačena je vijencem. Zidna ploha prizemnog dijela tretirana je usijecanjem horizontalnih linija u žbuci, a kutevi naglašenih motivom rustike.

Objekt koji je nakon izgradnje povezivao manji sjeverni i veći južni dvorac danas ne postoji budući da je pred više desetljeća srušen, no uvidom u povijesnu građu i fotografije razvodno je da je taj dio postojao.

Prema Konzervatorskoj studiji iz 2021., koja je dijelom projektne dokumentacije izrađene za potrebe obnove većeg južnog objekta dvorca, središnje spojno krilo dvorca Inkey činila je pregrađena postojeća zgrada kurije iz 1850. godine. O njoj nema mnogo podataka, no iz fotografske dokumentacije druge polovine 19. stoljeća te crteža i skica može se zaključiti kako je to bila izdužena zidana prizemnica s istaknutim glavnim ulazom u središnjem dijelu istočnoga pročelja, te natkriveno jednostavnim dvostrešnim krovom.

Nakon Prvog svjetskog rata izvršeno je rušenje najstarijega prizemnoga spojnoga krila, čime su sjeverno i južno krilo postali samostojeće reprezentativne građevine, odnosno sjeverni i južni dvorac, razdvojene otvorenim prostorom u širini od četrdesetak metara.

Nakon što je prizemno spojno krilo srušeno, sjeverno je pročelje većeg, južnoga dvorca dobilo prizemnu dogradnju ispred koje je oblikovana terasa118F

Dvorac Inkey iz druge polovice 19. stoljeća unatoč adaptacijama na oba objekta izvedenim prilikom prenamjene sačuvan je u velikoj mjeri, ističe se slikovitošću i bogatstvom dekoracije uz sačuvane elemente izvorne opreme te predstavlja vrijedan historicistički sklop obogaćen prirodnim ambijentom i ribnjacima u neposrednoj blizini. Cijelo imanje kapilarno je bilo povezano pješačkim stazama koje su i danas u upotrebi.

Od 1959. do 1994. u većoj zgradi dvorca je bila smještena osnovna škola, a u manjoj zgradi dvorca mjesni ured i zdravstvena stanica.

Dvorac je Rješenjem Ministarstva kulture od 02. svibnja 2007. proglašen kulturnim dobrom te je uvršten na listu zaštićenih kulturnih dobara Republike Hrvatske.

Do sada je projektirana prva faza, za koju je ishođena građevinska dozvola na čestici 2944/1 k.o. Rasinja (KLASA: UP/I-361-03/21-01/000106, URBROJ: 2137/1-05/01-21-0017).

**Cilj faze 2** projekta je rekonstrukcija spojnog krila dvorca Inkey koje će povezivati manji sjeverni i veći južni dvorac kako bi se u budućnosti ponovo postigla tri međusobno povezana krila H-osnove. Obnovom dvorca želi se postići atraktivno, funkcionalno, ekonomično urbanističko, arhitektonsko i krajobrazno rješenje kojim će se prezentirati kulturna i prirodna baština kraja te koje će obogatiti turističku ponudu Koprivničko-križevačke županije.

Prema Prostorno-konzervatorskoj studiji vlastelinskoga sklopa na mjestu nedostajućeg središnjega poprečnoga krila dvorca Inkey (koje je bilo prisutno od 1883. do 1928. godine), moguće je ponovno izgraditi spojno krilo, ali u cjelovitim povijesnim dimenzijama i obliku, s jednakom pozicijom ulaza u središnjoj osi istočnoga pročelja. Također, potrebno ga je izvesti kao prostorno-sintaktički spoj sjevernog i južnog dvorca. Budući da trenutačno nisu poznate sve oblikovne značajke krila ni njegov prostorni raspored, preporučuje se da oblikovanje i materijali budu suvremeni. Pritom se očekuje vrsno uklapanje novoga krila u povijesni ambijent.

Dvorac će se prenamijeniti i podijeliti u dvije prevladavajuće cjeline: javni i gospodarski sadržaj.

Točna kvadratura za svaku od namjena definirati će se u sklopu idejnog arhitektonskog rješenja koje treba izraditi odabrani ponuditelj u suradnji s predstavnicima naručitelja.

Kroz cijeli projekt se treba voditi briga o horizontalnim temama očuvanja okoliša, o energetskoj učinkovitosti, o osobama s invaliditetom, o ravnopravnosti i jednakosti.

Kroz idejno rješenje potrebno je osmisliti operativne aktivnosti novog kulturnog dobra.

1. **RAZINA RAZRADE**

Uslugu izrade projektno-tehničke dokumentacije propisane Zakonom o gradnji potrebno je izvršiti u skladu s istim Zakonom po sadržaju, vrsti i količini potrebnim za ishođenje dodatka upravnog akta o građenju/građevinske dozvole za obnovu dvorca Inkey, koji će uključivati fazu 2 – rekonstrukciju spojnog dijela između većeg južnog i manjeg sjevernog objekta dvorca. Budući da Koprivničko-križevačka županija još uvijek nije u vlasništvu sjevernog objekta, spojni dio valja biti predviđen od južnog dijela do ruba parcele kčbr. 2944/1 s mogućnosti da se spoji sa sjevernim dijelom nakon što Županija postave vlasnik tog dijela. Gabarite novoprojektirane dogradnje (faza 2) je potrebno prilagoditi prostornoplanskim uvjetima i mogućnostima. Rekonstrukcija sjevernog dijela u budućnosti će činiti fazu 3 ovog projekta.

Načelno je predviđena dogradnja spojnog dijela prostorija u fazi 2 iznosi 900m2 (podrum 300m2, prizemlje 300m2, 1. kat 300m2). U podrumskom dijelu predviđa se prostor za wellness i konferencijsku dvoranu, a u prizemlju i na kartu smještajni kapaciteti. Prostor u spojnom dijelu treba biti realno usklađen s razmještajem i namjenom prostora u južnom dijelu dvorca (1. faza projektiranja). Točna namjena i organizacija prostora u fazi 2. definirati će se Idejnim rješenjem.

Potreban broj parkirnih mjesta za fazu 2 potrebno je predvidjeti na čestici 1646/1, a sukladno potrebama koje će proizaći iz idejnog rješenja. Potrebno je voditi računa da je za parkiralište potrebno izraditi zasebni glavni projekt i ishoditi zasebnu građevinsku dozvolu, a koja će obuhvati projekt prometnih površina, projekt odvodnje i projekt rasvjete.

Prilagodbu prostora i sadržaja valja prilagoditi na način da već nakon prve dvije faze izgradnje objekt može biti kategoriziran kao hotel od minimalno 4\*, te uzeti u obzir i moguću realnu prilagodbu sadržaja prostora koji bi se u 3. fazi predvidjeli za sjeverni dio objekta.

Odabrani ponuditelj je obvezan, pored izrade cjelokupne projektno-tehničke dokumentacije, ishoditi od strane nadležnih tijela lokacijsku informaciju, obavijest o uvjetima za izradu glavnog projekta, posebne uvjeta građenja, potvrde glavnog projekta, građevinsku dozvolu i ostalu potrebnu dokumentaciju nužnu za realizaciju projekta.

Način izrade projekata, sadržaj i dr. propisan je Pravilnikom o obveznom sadržaju i opremanju projekata građevina („Narodne novine" broj 118/19 i 65/20). Predmetna dokumentacija mora sadržavati i sve druge tekstualne i grafičke priloge potrebne za ishođenje građevinske dozvole i daljnju izradu izvedbenih projekta kao i sve druge sadržaje koje projektant smatra važnim za uspješnu realizaciju projekta.

Projektant je dužan o svom trošku izvršiti eventualne dopune i izmjene po zahtjevima nadležnih institucija, odnosno posebnih uvjeta dobivenih u postupku ishođenja potvrde na glavni projekt i građevinske dozvole sve do pravomoćnosti iste.

Odabrani ponuditelj je dužan prema uputama i smjernicama Naručitelja u skladu s važećim zakonima, propisima i normama za planiranih zahvat izraditi sljedeću projektno-tehničku dokumentaciju:

**a) Konzervatorski elaborat:**

Konzervatorski elaborat je stručni dokument koji se izrađuje za potrebe složenijih zahvata na kulturnom dobru zaštićenom posebnim rješenjem, koji mogu utjecati na tehničko stanje odnosno svojstva kulturnog dobra, te za postojeću građevinu ili planiranu izgradnju unutar zaštićene kulturno-povijesne cjeline na lokaciji koja je od interesa za očuvanje svojstva kulturo-povijesne cjeline. Konzervatorska podloga je stručna dokumentacija koja sadrži grafički i tekstualni dio, a obuhvaća identifikaciju, analizu stanja, valorizaciju i mjere očuvanja kulturno-povijesnih vrijednosti na području obuhvata.

Konzervatorski elaborat i podlogu treba izraditi na razini koja definira sve potrebne detalje i smjernice za pristupanje izradi preostale projektno – tehničke dokumentacije. Elaborat izraditi prema Zakonu o zaštiti i očuvanju kulturnih dobara („Narodne novine“ broj 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14, 98/15, 44/17, 90/18, 32/20 i 62/20), uputama i smjernicama Ministarstva kulture, nadležnog Konzervatorskog odjela te s ostalim propisima koji uređuju predmetno područje.

**b) Snimak postojećeg stanja**

Snimak postojećeg stanja obuhvaća dokumentiranje objekta pod preventivnom zaštitom Ministarstva kulture, izradu detaljne arhitektonske snimke sa svim potrebnim tlocrtima, karakterističnim presjecima, svim pročeljima i potrebnim detaljima u potrebnom mjerilu, geodetsku snimku te statičku ekspertizu postojećeg stanja konstrukcije i građevinskih elemenata. Snimak postojećeg stanja odnosi se na potrebne podloge za projektiranje u smislu poveznice sa postojećom sjevernom i južnom zgradom dvorca.

**c) Idejno rješenje**

Idejnim rješenjem definirati će se buduća namjena objekta kao osnova za izradu glavnog i izvedbenog projekta sanacije. Idejno rješenje treba izraditi na razini koja definira opis i prikaz zahvata te se na temelju njega može pribaviti posebne uvjete javnopravnih tijela u skladu s kojima mora biti izrađen glavni projekt. Nacrti i dokumenti idejnog rješenja moraju prikazivati cjelovit zahvat u prostoru u tehničko-tehnološkom i funkcionalnom smislu. Idejno rješenje, odnosno njegovi dijelovi moraju biti izrađeni na način koji osigurava njegovu jedinstvenost s obzirom na zahvat u prostoru za koji je izrađen.

**d) Glavni projekt s obvezom ishođenja građevinske dozvole**

Glavni projekt treba izraditi na razini kojoj se omogućava ishođenje akta o građenju, a sukladno važećim zakonima, tehničkim pravilnicima i propisima.

Glavni projekt mora sadržavati sve podatke potrebne za donošenje pozitivnog rješenja u postupku izdavanja odgovarajućeg akta za gradnju te ovisno o vrsti građevine sadrži:

1. Geodetski elaborat
2. Arhitektonski projekt
3. Građevinski projekt – dokaz mehaničke otpornosti i stabilnosti
4. Strojarski projekt – vodovod, odvodnja, grijanje, hlađenje, ventilacija i dr.
5. Elektrotehnički projekt
6. Prikaz mjera zaštite od požara
7. Elaborat zaštite na radu
8. Projekt fizike zgrade
9. Elaborat alternativnih izvori energije (ili analiza i potvrda da isti nije potreban)
10. Geomehanički elaborat
11. Projekt uređenja okoliša (krajobrazni projekt)

Prilikom izrade glavnog projekta, odnosno pojedinih projekata koje sadrži, ovisno o vrsti građevine, odnosno radova, ako je to propisano posebnim zakonom ili ako je potrebno, potrebno je izraditi odgovarajuće elaborate. Elaborati se izrađuju prema potrebi utvrđenoj u posebnim uvjetima javnopravnih tijela i na temelju idejnog rješenja, sve u skladu s važećim Zakonom o gradnji, drugim propisima kojima se uređuju zahtjevi i uvjeti za građevinu te pravilima struke.

Svaki pojedinačni projekt mora sadržavati podatke iz elaborata koji su poslužili kao podloga za njegovu izradu te projektirani vijek uporabe građevine i uvjete za njezino održavanje.

Svi glavni projekti pojedinih struka, elaborati i podloge moraju biti međusobno usklađeni i tako usklađeni moraju prikazivati cjelovitu građevinu u tehničko-tehnološkom i funkcionalnom smislu.

Kontrola glavnog projekta je obveza ponuditelja.

Ponuditelj je dužan izraditi preliminarnu procjenu troškova rekonstrukcije nakon izrade glavnog projekta.

**e) Izvedbeni projekt s troškovnicima**

Izvedbeni projekt s troškovnicima treba izraditi na razini kojoj se omogućava izvođenje radova i utvrđivanje cijene radova, a sukladno važećim zakonima, tehničkim pravilnicima i propisima.

Izvedbeni projekt obuhvaća razradu glavnog projekta (postupna razrada nacrta građevine) uzimajući u obzir urbanističke, oblikovne, funkcionalne, tehničke, građevno-fizikalne, ekonomske, energetske (npr. u pogledu racionalnog korištenja energije), biološke i ekološke zahtjeve, primjenjujući rješenja projektanata drugih struka, sve do konačnog izvedbenog rješenja.

Izvedbeni projekt sastoji se razrađenih nacrta građevine dopunjenih s izvedbenim detaljima i ostalim tehničkim rješenjima potrebnim za izvedbu (izvedbeni nacrti, građevinski i obrtnički detalji i dr.).

Grafički prikazi građevine moraju biti izrađeni sa svim pojedinim podacima potrebnim za gradnju, konačni, potpuni izvedbeni, detaljni i konstruktivni nacrti u odgovarajućem mjerilu s potrebnim tekstualnim opisima, razrada podloga za projektante drugih struka i integracija njihovih rješenja sve do konačnog izvedbenog rješenja.

Izvedbeni projekt sadrži:

1. Arhitektonski projekt
2. Građevinski projekt – planovi armature, radionički nacrti
3. Strojarski projekt
4. Elektrotehnički projekt

Svi izvedbeni projekti pojedinih struka moraju biti međusobno usklađeni i tako usklađeni moraju prikazivati cjelovitu građevinu u tehničko-tehnološkom i funkcionalnom smislu.

Uz izvedbeni projekt, ponuditelj je dužan dostaviti objedinjeni troškovnik svih projektiranih radova s projektantskim cijenama i projektiranih radova bez projektantskih cijena, sukladno Zakonu o javnoj nabavi („Narodne novine“ broj 120/16). Troškovnici se dostavljaju u excel formatu.

S obzirom da se radi o dopuni postojeće projektne dokumentacije, izvršitelju (projektantu) će biti dostupna postojeća projektna dokumentacija te konačni troškovnik mora biti objedinjen sa prethodno izrađenim troškovnikom.

1. **PROPISI**

Projektna dokumentacija mora biti izrađena u skladu s važećim zakonima, pravilnicima, normativima i standardima koji se primjenjuju na građenje i održavanje postojećih građevina.

Sve sukladno Zakonu o prostornom uređenju („Narodne novine“ broj 153/13, 65/17, 114/18, 39/19 i 98/19), Zakonu o gradnji („Narodne novine“ broj 153/13, 20/17, 39/19 i 125/19), Zakonu o zaštiti i očuvanju kulturnih dobara („Narodne novine“ broj 69/99, 151/03, 157/03, 100/04, 87/09, 88/10, 61/11, 25/12, 136/12, 157/13, 152/14, 98/15, 44/17, 90/18, 32/20 i 62/20), Pravilniku o održavanju građevina („Narodne novine“ broj 122/14), Pravilniku o obveznom sadržaju i opremanju projekata građevina („Narodne novine“ broj 118/19 i 65/20), Zakonu o zaštiti na radu („Narodne novine“ broj 71/14, 118/14, 154/14, 94/18 i 96/18), Tehničkom propisu o racionalnoj uporabi energije i toplinskoj zaštiti u zgradama („Narodne novine“ broj 128/15, 70/18, 73/18, 86/12 i 102/20), Zakonu o komunalnom gospodarstvu („Narodne novine“ broj 68/18, 110/18 i 32/20), zakonskim odredbama i propisima koji se koriste za projektiranje, građenje i održavanje takvih tipova građevina, obuhvaćajući zakonske i podzakonske odredbe i propise donesene temeljem zakona koji su važili na dan/vrijeme izrade projektne dokumentacije, hrvatskih normi i pravila struke).

U projektiranju se mora poštovati Pravilnik o osiguranju pristupačnosti građevina osobama s invaliditetom i smanjene pokretljivosti („Narodne novine“ broj 78/13).

Prije izrade dopune glavnog projekta Izvršitelj je dužan izraditi sve potrebne elaborate neophodne za izradu dopune glavnog projekta, kako je propisano člankom 69. stavkom 2. Zakona o gradnji, a na temelju posebnih uvjeta koje je ishodio od pojedinih nadležnih tijela.

Izvršitelj mora u projektu i troškovnicima specificirati sva zakonski potrebna ispitivanja i izdavanja uvjerenja o ispravnosti instalacije, opreme i uređaja koje propisuju važeći zakonski propisi u vrijeme izrade projekta, te navesti ovlaštena tijela za izdavanje istih.

Projektirane mjere zaštite na radu, moraju se očitovati i u činjenici da svi ugrađeni materijali, kako tijekom izvođenja tako i tijekom budućeg dugogodišnjeg razdoblja korištenja nisu opasni za ljudsko zdravlje, tj. ne uzrokuju opasna zračenja, raspadanja i druge neželjene efekte.

Prilikom izrade projektne dokumentacije, a kod odabira građevinskih materijala potrebno je pridržavati se važećeg Tehničkog propisa o građevnim proizvodima („Narodne novine“ broj 35/18 i 104/19) i Zakona o građevnim proizvodima („Narodne novine“ broj 76/13, 30/14, 130/17 i 39/19).

Projektant je dužan izraditi troškovnik za izvođenje svih potrebitih radova 2. faze obnove dvorca te dati procjenu troška izvođenja radova s jediničnim cijenama, pojedinačno za svaku stavku u troškovniku. Stavke je potrebno detaljno opisati. Troškovnik se mora izraditi u digitalnom obliku (excel). Jedinice mjere pisati u cijelom troškovniku usklađeno. Opis troškovničke stavke mora biti jasan, nedvojben i precizan, s predviđenim svim faktorima nužnim za izračun jedinične cijene. Potrebno je ili u općim uvjetima ili u tekstu stavke nedvosmisleno i jasno navesti što je obuhvaćeno cijenom stavke, navesti dozvoljena odstupanja od dimenzija i karakteristika proizvoda, norme, navesti sve što je potrebno za izvođenje radova iz opisa stavke do potpune funkcionalnosti kao npr. različita ispitivanja, probe i ateste.

Troškovnik ne smije sadržavati stavke za nepredviđene i naknadne radove kao ni nazive proizvoda, proizvođača, marke proizvoda i sl. niti mogućnost nuđenja jednakovrijednog proizvoda. Cijeli troškovnik je potrebno prikazati u jednom dokumentu (file), uključivši i instalaterske radove. Ukupna rekapitulacija treba biti iskazana na posebnom listu (sheet) po vrstama radova. Dio troškovnika koji obuhvaća opis stavki, jediničnu mjeru i količinu treba formatirati kao zaštićeno polje. Šifru zaštite projektant je dužan dostaviti naručitelju.

Izvršitelj mora u projektu i troškovnicima specificirati sva zakonski potrebna ispitivanja i izdavanja uvjerenja o ispravnosti instalacije, opreme i uređaja koje propisuju važeći zakonski propisi u vrijeme izrade projekta, te navesti ovlaštena tijela za izdavanje istih.

Projektant je dužan pri izradi troškovnika, za stavke pripremnih i zemljanih radova, postupati sukladno s Pravilnikom o građevnom otpadu i otpadu koji sadrži azbest („Narodne novine“ broj 69/16) i prema važećim zakonima: Zakon o rudarstvu („Narodne novine“ broj 56/13, 14/14, 52/18, 115/18 i 98/19) i Zakon o zaštiti okoliša („Narodne novine“ broj 80/13, 153/13, 78/15, 12/18, 118/18).

1. **ROK IZRADE I OPSEG ISPORUKE**

Rok izrade i isporuke dokumentacije, uključujući ishođenje dopune građevinske dozvole, je 6 mjeseci od potpisivanja ugovora.

Završenu projektnu dokumentaciju potrebno je dostaviti:

1. Konzervatorski elaborat – 2 primjerka u tiskanom formatu i 1 u digitalnom formatu (CD)
2. Snimak postojećeg stanja - 2 primjerka u tiskanom formatu i 1 u digitalnom formatu (CD)
3. Idejno rješenje - 2 primjerka u tiskanom formatu i 1 u digitalnom formatu (CD)
4. Glavni projekt - 2 primjeraka u tiskanom formatu i 1 u digitalnom formatu (CD)
5. Izvedbeni projekt – 2 primjerka u tiskanom formatu i 1 u digitalnom formatu (CD)
6. Objedinjeni troškovnik radova bez cijena – 1 primjerak u digitalnom(CD)
7. Objedinjeni troškovnik radova sa cijenama – 1 primjerak u tiskanom formatu i 1 u

digitalnom (CD)

Formati isporuke: tekst u formatu .doc ili .xls, nacrti u formatu .dwg i .pdf.

Objedinjeni troškovnik radova bez cijena koji će biti sastavni dio Dokumentacije za nadmetanje i koji se u postupku javne nabave dostavlja ponuditeljima u elektronskom formatu, mora biti izrađen u .xls formatu sukladno uputi ovlaštenog predstavnika naručitelja. Sva dokumentacija se isporučuje predstavniku Naručitelja uz odgovarajući otpremni dokument. O isporuci svakog kompleta dokumentacije sastavlja se primopredajni zapisnik ovjeren od strane predstavnika Naručitelja i Izvršitelja.

1. **PLAĆANJE**

Izvršitelj usluge će za obavljenu uslugu Naručitelju ispostaviti račun temeljem kojeg će se obaviti plaćanje. Plaćanje će se obaviti u roku od 30 (trideset) dana od dana primitka računa za tehničku dokumentaciju i to u omjerima:

* Nakon dostave konzervatorskog elaborata – 10% ukupne vrijednosti ugovora
* Nakon dostave snimka postojećeg stanja – 10% ukupne vrijednosti ugovora
* Nakon dostave idejnog rješenja – 10% ukupne vrijednosti ugovora
* Nakon dostave glavnog projekta – 40% ukupne vrijednosti ugovora
* Nakon dostave izvedbenog projekta i troškovnika radova za javnu nabavu - 10% ukupne vrijednosti ugovora
* Nakon izdane građevinske dozvole i pripadajućeg parkirališta – 20% ukupne vrijednosti ugovora